Ingebrigt S. Sørfonn (Kristelig Folkeparti), 2008-04-28:
Havressurslova er sentral for norske fiskeri. Eg er difor glad for at Stortinget på mange punkt er samd i framlegget til den nye lova. Det byggjer som kjent i stor grad på framlegget frå Havressursutvalet, som vart oppretta av regjeringa Bondevik II, og dette skal avløysa saltvassfiskelova. Den nye havressurslova skal sikra ei berekraftig og samfunnsøkonomisk lønsam forvalting av dei viltlevande marine ressursane og det tilhøyrande genetiske materialet, og medverka til å sikra sysselsetjing og busetjing langs kysten. Alt dette er kjempeviktig. Men det er òg fleire grunnleggjande delar av lova der det er usemje i komiteen. Først vil eg trekkja fram vernet av søn- og heilagdagsfreden. Kristeleg Folkeparti kan ikkje sjå nokon grunn for å endra dagens heimel, altså ein moglegheit til å forby eller avgrensa hausting på søndagar og helgedagar, og me vil difor stemma imot framlegget om å oppheva denne heimelen. Kristeleg Folkerpati er dermed det einaste partiet på Stortinget som ønskjer å vidareføra moglegheita for søn- og heilagdagsfred på havet. Eg er litt overraska over at ingen andre parti har støtta forslaget vårt på dette punktet. I dei andre delane der det er usemje, står Kristeleg Folkeparti stort sett saman med resten av opposisjonen. Me meiner t.d. at ein utstrekt bruk av fullmaktslovgjevinga er uheldig, då lova vert ufullstendig og lite pårekneleg for dei næringsdrivande. Heimelen til å bestemma at ein del av fordelen frå utbyte av marin bioprospektering kan tilfalla staten, må nyttast med varsemd og berre der det er heilt nødvendig. Regelverket må ikkje verta til hinder for ei ønskt næringsutnytting av ressursane i havet. Ein av berebjelkane i fiskeripolitikken er at fordelinga av kvotar mellom gruppene må oppretthaldast over tid, slik at det kan gje tryggleik for strukturtilpassing og langsiktig planlegging. Det er veldig viktig å sikra kvotestabilitet og stabile ramevilkår for næringa, og det er viktig at dette òg kjem fram i lovverket på området. Dette er nødvendig for å sikra fiskeribedriftene tilfredsstillande vilkår overfor låneinstitusjonar, i høve til arbeidstakarane og i høve til dei investeringane som vert gjorde. Kristeleg Folkeparti er samd i at ein skal fastsetja eit største tillate uttak, altså nasjonal kvote. Me er òg samde i at det vert gjeve ein heimel til å fastsetja eit største tillate uttak for kvar fartøy- eller reiskapsgruppe eller anna definert gruppe, altså gruppekvote. Men Kristeleg Folkeparti meiner at det ikkje i større grad enn etter dagens regelverk skal kunna skje ei omfordeling mellom ulike grupper. I § 11 tredje ledd er det ein heimel for å fastsetja distriktskvotar. Dagens distriktskvoteordning har ikkje fungert, og Kristeleg Folkeparti meiner difor at ho bør opphevast. Me viser til komitemerknaden i Innst. O. nr. 20 for 1988-89 der det går fram at det normalt ikkje skal setjast av meir enn inntil 5 pst. av totalkvoten til distriktskvotar. Kristeleg Folkeparti meiner at ei slik avgrensing framleis bør gjelda, og er kritisk til at Regjeringa legg opp til ei utviding av distriktskvoteordninga. I § 11 fjerde ledd vert det òg gjeve fullmakt til å fastsetja at ein del av den nasjonale kvoten, eller ein del av gruppekvoten for ei eller fleire fartøygrupper, skal leverast til eit bestemt bruk eller i ein bestemt tilstand. Auka regulering av denne typen vil kunna svekkja lønsemda i norsk fiskerinæring og på sikt undergrava fiskarane sine arbeidsplassar. Kristeleg Folkeparti føreset difor at fullmaktstilgjenge vert nytta med stor varsemd. Me har òg merka oss at næringa fryktar for at det kan oppstå situasjonar der det er naturleg å kasta bifangst over bord samstundes som det føreligg ilandføringsplikt. Kristeleg Folkeparti føreset difor at forskrifta vert revidert dersom det skulle syna seg å verta trong for det. I høyringsprosessen har det kome innspel om trongen for å innføra fangstdagbok i fiskeria der det er pliktig innmelding av fangst. Kristeleg Folkeparti meiner at føring av fangstdagbok i slike tilfelle framstår som unødvendig byråkratisk og som ei bør for næringa. Me føreslår difor, saman med Høgre og Venstre, at Regjeringa gjennomgår dagens reglar når det gjeld fangstdagbok, med sikte på forenklingar. Me er skuffa over at me ikkje fekk tilslutning frå regjeringspartia på dette punktet. Til slutt vil eg ta opp Kristeleg Folkeparti sitt forslag i innstillinga.